S-1086/2022

I Mál þetta, sem dómtekið var í dag, er höfðað af lögreglustjóranum á höfuðborgarsvæðinu með ákæru útgefinni 14. júní 2022 á hendur E-kk-þgf O-kk-þgf L-kk-þgf G-x-x, kt. 000000-0000, [...].

Ákærða er gefin að sök líkamsárás með því að hafa, miðvikudaginn 28. október 2020, farið inn í verslun Nettó að Þönglabakka 1 í Reykjavík, og stolið þaðan vörum að verðmæti samtals 1.265 krónur og yfirgefið verslunina án þess að greiða fyrir vörurnar, og í kjölfarið er starfsmaður verslunarinnar, A, kt. 000000- 0000, hafði afskipti af ákærða þar fyrir utan, veist með ofbeldi að honum og slegið hann með krepptum hnefa ítrekað í andlit, allt með þeim afleiðingum að A hlaut mar frá vinstri gagnauga niður á kinnbein, skrapsár á kinn, eymsli við nefrót og skrapsár á nefi.( Mál nr. [...]).

Telst brot þetta varða við 1. mgr. 217. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

II

Ekki tókst að birta ákærða fyrirkall útgefið 28. júní 2022 og ákæru. Samkvæmt upplýsingum sækjanda er talið að ákærði hafi farið frá Íslandi og til Hollands en ekki er vitað um dvalarstað hans þar. Því var ákæra og fyrirkall birt í Lögbirtingablaðinu 19. september sl., sbr. 3. mgr. 156. gr. laga nr. 88/2008 um meðferð sakamála. Samkvæmt fyrirkallinu yrði málið þingfest í dag og þá var það jafnframt skýrlega tekið fram að ef ákærði myndi ekki sækja þing yrði fjarvist hans metin til jafns við það að hann viðurkenndi að hafa framið það brot sem hann er ákærður fyrir og dómur yrði lagður á málið að honum fjarstöddum.

Ákærði sótti ekki þing við þingfestingu málsins og boðaði ekki forföll. Verður því lagður dómur á málið samkvæmt heimild í a. – lið 1. mgr. 161. gr. laga nr. 88/2008 um meðferð sakamála enda var þess getið í fyrirkalli eins og fram er komið.

Með vísan til framanritaðs og rannsóknargagna málsins telst sannað að ákærði hafi gerst sekur um þá háttsemi sem honum er gefin að sök í ákæru.

Í ákæru er ákærða gefið að sök þjófnaður og líkamsárás en brot hans er aðeins talið varða við 1. mgr. 217. gr. almennra hegningarlaga nr. 19/1940 en það er ekki talið varða við 1. mgr. 244. gr. sömu laga. Samkvæmt c.- lið 1. mgr. 152. gr. laga nr. 88/2008 skal í ákæru heimfæra meint brot til laga. Þar sem brot ákærða er ekki heimfært í ákæru til 1. mgr. 244. gr. almennra hegningarlaga verður ákærði ekki sakfelldur fyrir brot gegn þeirri lagagrein.

Brot ákærða varðar við 1. mgr. 217. gr. almennra hegningarlaga nr. 19/1940 og hefur hann unnið sér til refsingar samkvæmt því. Með hliðsjón af afleiðingum af broti ákærða þykir refsing hans hæfilega ákveðin fangelsi í 30 daga en fresta skal fullnustu refsingarinnar og hún falla niður að liðnum tveimur árum frá birtingu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Ákærði greiði sakarkostnað 11.176 krónur.

I-kk-nf T-kk-nf héraðsdómari kveður upp dóm þennan.

Dómsorð:

Ákærði, E-kk-nf O-kk-nf L-kk-nf G-x-x, sæti fangelsi í 30 daga en fresta skal fullnustu refsingarinnar og hún niður falla að liðnum tveimur árum frá birtingu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Ákærði greiði sakarkostnað 11.176 krónur.

I-kk-nf T-kk-nf